47% van SA’ners het dalk al Covid gehad – studieVolgens navorsers is daar spesifiek ’n hoë voorkoms van SARS-CoV-2-teenliggaampies onder swart bloedskenkers opgemerk. (Argieffoto: Unsplash) Bykans die helfte van Suid-Afrikaners tussen die ouderdom van 15 en 69 het dalk al teen Mei vanjaar Covid-19 opgedoen. Só bevind ’n studie deur die Suid-Afrikaanse Nasionale Bloeddiens (SANBS) nadat bloedmonsters van 16 762 skenkers vir die aanwesigheid van teenliggaampies van die virus wat Covid-19 veroorsaak, ontleed is. Die studie is wel nog nie deur ander navorsers beoordeel nie. Net meer as 47% van die skenkers wie se bloed die SANBS getoets het, het teenliggame gehad. Volgens die departement van gesondheid het nog net sowat 3,6% van die bevolking reeds Covid-19 opgedoen. Die studie is onderskeidelik in Januarie en Mei voltooi, voor die derde golf Covid-19-infeksies Suid-Afrika getref het. Dié teenliggaampies help om die uitwerking van die SARS-CoV-2 te neutraliseer en was slegs aanwesig indien ’n persoon die virus voor Mei opgedoen het. Die toets spoor nie enige teenliggaampies wat deur entstowwe genereer word, na nie. Navorsers erken dat hoewel bloedskenkers nie verteenwoordigend van die bevolking is nie, die bevinding ’n betroubare aanduiding gee van hoeveel Suid-Afrikaners reeds voor dié tydperk Covid-19 opgedoen het. Die voorkoms van dié teenliggaampies in bloedskenkers is per provinsie ontleed. Volgens dié ontleding woon die meeste mense wat reeds teemliggaampies het, in die Oos-Kaap, dan KwaZulu-Natal en dan Noordwes. Só lyk die persentasies per provinsie: Bloedmonsters in die Oos-Kaap, Vrystaat, die Noord-Kaap en KwaZulu-Natal is in Januarie geneem, terwyl Gauteng, Limpopo, Mpumalanga, Noordwes en die Wes-Kaap in Mei gedoen is. Volgens navorsers was daar spesifiek ’n hoë voorkoms van die teenliggaampies in swart gemeenskappe opgemerk waar sosio-ekonomiese faktore en lewenswyses ’n beduidende rol speel. “Dít onthul patrone wat ooreenstem met bekende historiese verskille rakende sosio-ekonomiese status en behuisingstoestande. Dit beklemtoon ook die dringendheid om entstowwe aan alle gemeenskappe beskikbaar te stel.” ’n Vroeër studie, wat by dié studie bygewerk is, het volgens navorsers ook beduidende verskille in ras getoon. “Slegs 10% tot 20% van wit skenkers landwyd het die virus voorheen opgedoen terwyl meer as die helfte van swart skenkers die virus voorheen opgedoen het.” Navorsers kon geen daadwerklike verskille rakende ouderdomme of geslag opmerk nie. Dié soort bloedmonsterstudies word gereeld in die VSA gedoen en kan die voorkoms en ontwikkeling van nuwe stuwings in die virus moniteer. “Sulke studies is nie moeilik of duur om uit te voer nie en kan baie voordelig in Suid-Afrika wees,” lui die verslag. *Die studie is nog nie geëvalueer nie.